CELEX: 52017PC0603
Language: el
Date: 2017-10-19
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στην εικοστή τακτική σύνοδο των συμβαλλόμενων μερών της σύμβασης για την προστασία του θαλάσσιου περιβάλλοντος και της παράκτιας ζώνης της Μεσογείου, όσον αφορά την πρόταση τροποποίησης του παραρτήματος ΙΙ του πρωτοκόλλου σχετικά με τις περιοχές ειδικής προστασίας και βιοποικιλότητας στη Μεσόγειο

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 19.10.2017
            COM(2017) 603 final
            2017/0263(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στην εικοστή τακτική σύνοδο των συμβαλλόμενων μερών της σύμβασης για την προστασία του θαλάσσιου περιβάλλοντος και της παράκτιας ζώνης της Μεσογείου, όσον αφορά την πρόταση τροποποίησης του παραρτήματος ΙΙ του πρωτοκόλλου σχετικά με τις περιοχές ειδικής προστασίας και βιοποικιλότητας στη Μεσόγειο
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που θα πρέπει να ληφθεί για λογαριασμό της Ένωσης κατά την εικοστή τακτική σύνοδο των συμβαλλόμενων μερών της σύμβασης της Βαρκελώνης όσον αφορά τις τροποποιήσεις του παραρτήματος ΙΙ του πρωτοκόλλου σχετικά με τις περιοχές ειδικής προστασίας και τη βιοποικιλότητα στη Μεσόγειο.
            
            
               2.Πλαίσιο της πρότασης
            
            
               2.1.Η σύμβαση της Βαρκελώνης και τα πρωτόκολλα
            
            
               Η σύμβαση της Βαρκελώνης για την προστασία του θαλάσσιου περιβάλλοντος και των παράκτιων περιοχών της Μεσογείου («σύμβαση της Βαρκελώνης») αποσκοπεί στη διασφάλιση της βιώσιμης διαχείρισης των φυσικών θαλάσσιων και χερσαίων πόρων και την προστασία του θαλάσσιου περιβάλλοντος και των παράκτιων ζωνών, με την πρόληψη, τη μείωση και την εξάλειψη της ρύπανσης. Η σύμβαση της Βαρκελώνης τέθηκε σε ισχύ στις 9 Ιουλίου 2004. 
            
            
               Επτά πρωτόκολλα που αφορούν ειδικές πτυχές της διατήρησης του μεσογειακού περιβάλλοντος συμπληρώνουν τη σύμβαση της Βαρκελώνης, συμπεριλαμβανομένου του πρωτοκόλλου για τις περιοχές ειδικής προστασίας και βιοποικιλότητας στη Μεσόγειο (που εγκρίθηκε το 1995, αντικαθιστώντας το σχετικό πρωτόκολλο του 1982) και των παραρτημάτων του. 
            
            
               Η Ευρωπαϊκή Ένωση είναι συμβαλλόμενο μέρος της σύμβασης της Βαρκελώνης
                  1
                και των πρωτοκόλλων της
                  2
               . Η Ιταλία, η Ελλάδα, η Ισπανία, η Γαλλία, η Σλοβενία, η Μάλτα, η Κύπρος και η Κροατία είναι επίσης συμβαλλόμενα μέρη της σύμβασης της Βαρκελώνης και των πρωτοκόλλων της, καθώς και 13 μεσογειακές χώρες εκτός ΕΕ.
            
            
               2.2.Η εικοστή τακτική σύνοδος των συμβαλλόμενων μερών 
            
            
               Η εικοστή τακτική σύνοδος των συμβαλλόμενων μερών της σύμβασης της Βαρκελώνης θα διεξαχθεί από τις 17 έως τις 20 Δεκεμβρίου 2017 στα Τίρανα της Αλβανίας. 
            
            
               Η σύνοδος των μερών θα κληθεί να λάβει αποφάσεις, μεταξύ άλλων, σχετικά με πράξη η οποία παράγει έννομα αποτελέσματα, ήτοι μια πρόταση για την τροποποίηση του παραρτήματος II (Κατάλογος των ειδών που κινδυνεύουν ή απειλούνται) του πρωτοκόλλου για τις περιοχές ειδικής προστασίας και βιοποικιλότητας στη Μεσόγειο («πρωτόκολλο»).
            
            
               Η διαδικασία που περιγράφεται στο άρθρο 23 της σύμβασης της Βαρκελώνης εφαρμόζεται για την έγκριση οποιασδήποτε τροποποίησης των παραρτημάτων του πρωτοκόλλου. Οι εν λόγω τροποποιήσεις εγκρίνονται με πλειοψηφία τριών τετάρτων των συμβαλλόμενων μερών του πρωτοκόλλου. Σύμφωνα με το άρθρο 25 της σύμβασης της Βαρκελώνης, «η Ευρωπαϊκή Οικονομική Κοινότητα [...] θα ασκούν το δικαίωμα ψήφου με αριθμό ψήφων ίσο προς τον αριθμό των κρατών μελών τους τα οποία αποτελούν συμβαλλόμενα μέρη της παρούσας σύμβασης και σε ένα ή περισσότερα πρωτόκολλα· η Ευρωπαϊκή Οικονομική Κοινότητα [...] δεν θα ασκούν το δικαίωμα ψήφου τους στις περιπτώσεις στις οποίες τα οικεία κράτη μέλη τους ασκούν το δικαίωμά τους, και αντιστρόφως». 
            
            
               2.3.Οι προτεινόμενες τροποποιήσεις στο παράρτημα ΙΙ του πρωτοκόλλου
            
            
               Κατά την εικοστή τακτική σύνοδο των συμβαλλόμενων μερών της σύμβασης της Βαρκελώνης, μεταξύ 17-20 Δεκεμβρίου 2017, τα συμβαλλόμενα μέρη πρέπει να εγκρίνουν τροποποιήσεις στο παράρτημα ΙΙ του πρωτοκόλλου («η προβλεπόμενη πράξη»).
            
            
               Οι σκοποί της προβλεπόμενης πράξης είναι:
            
            
               - η προσθήκη στον κατάλογο των ειδών του παραρτήματος II του πρωτοκόλλου, τεσσάρων νέων ειδών ανθοζώων (Anthozoa) (μιας κατηγορίας θαλάσσιων ασπόνδυλων, συμπεριλαμβανομένων των κοραλλιών), συγκεκριμένα των ειδών Isidella elongata, Dendrophyllia cornigera, Dendrophyllia ramea και Desmophyllum dianthus, 
            
            
               - η επικαιροποίηση της ονομασίας ορισμένων θαλάσσιων και παράκτιων ειδών πτηνών, στο πλαίσιο των ταξινομικών μεταβολών που επήλθαν μετά την τελευταία τροποποίηση των παραρτημάτων του πρωτοκόλλου. 
            
            
               Η προβλεπόμενη πράξη καθίσταται δεσμευτική για τα μέρη σύμφωνα με το άρθρο 29 της σύμβασης της Βαρκελώνης, που προβλέπει ότι «[κ]άθε πρωτόκολλο της παρούσας σύμβασης είναι δεσμευτικό [...] για τα συμβαλλόμενα μέρη στο εν λόγω πρωτόκολλο» και το άρθρο 23, που ορίζει ότι «Τα παραρτήματα της παρούσας σύμβασης ή κάθε πρωτοκόλλου αποτελούν αναπόσπαστο μέρος της σύμβασης ή του εν λόγω πρωτοκόλλου, ανάλογα με την περίπτωση».
            
            
               3.Θέση που θα πρέπει να ληφθεί για λογαριασμό της Ένωσης
            
         
         
            
               Το πρωτόκολλο θεσπίζει κατάλογο των ειδών που κινδυνεύουν ή απειλούνται και κατάλογο ειδών των οποίων η εκμετάλλευση υπόκειται σε ρυθμίσεις (άρθρο 12). Οι δύο αυτοί κατάλογοι αποτελούν, αντιστοίχως, τα παραρτήματα ΙΙ και ΙΙΙ του πρωτοκόλλου. Τα συμβαλλόμενα μέρη έχουν την υποχρέωση να θεσπίζουν εναρμονισμένα μέτρα για τη διασφάλιση της προστασίας και της διατήρησης των ζωικών και φυτικών ειδών που περιλαμβάνονται στα εν λόγω παραρτήματα. 
            
            
               Η προβλεπόμενη πράξη προτείνει, πρώτον, να επικαιροποιηθεί η ονομασία ορισμένων θαλάσσιων και παράκτιων ειδών πτηνών, ενόψει των ταξινομικών μεταβολών που επήλθαν μετά την τελευταία τροποποίηση των παραρτημάτων του πρωτοκόλλου. Οι εν λόγω επικαιροποιήσεις δεν συνιστούν σημαντικές ή ουσιαστικές τροποποιήσεις, αλλά απλώς παρέχουν επικαιροποιημένες ονομασίες για είδη που βρίσκονται ήδη στον κατάλογο. 
            
            
               Δεύτερον, η προβλεπόμενη πράξη προτείνει να προστεθούν στον κατάλογο των ειδών του παραρτήματος II του πρωτοκόλλου, τέσσερα νέα είδη ανθοζώων (Isidella elongata, Dendrophyllia cornigera, Dendrophyllia ramea και Desmophyllum dianthus).
            
            
               Η παρούσα δεύτερη πρόταση συζητήθηκε στο αρμόδιο τεχνικό όργανο βάσει της σύμβασης, κατά την 13η συνεδρίαση των σημείων επαφής για το πρωτόκολλο, στην οποία η ΕΕ εκπροσωπήθηκε. 
            
            
               Τα τέσσερα οικεία είδη κοραλλιών βρίσκονται στον τύπο οικοτόπου κοινοτικού ενδιαφέροντος «Ύφαλοι», των οποίων η διατήρηση απαιτεί τον χαρακτηρισμό ειδικών εδαφών διατήρησης
                  3
                δυνάμει του παραρτήματος I της οδηγίας για τους οικοτόπους
                  4
               . Ειδικότερα, το «Εγχειρίδιο Ερμηνείας Οικοτόπων της Ευρωπαϊκής Ένωσης»
                  5
                περιλαμβάνει ως μεσογειακό είδος σχηματισμού υφάλων την κοινότητα Dendrophyllia ramea, την κοινότητα Dendrophyllia cornigera, υφαλώδεις φάσεις της Isidella elongata και κοινότητες λευκών κοραλλιών, όπως εκείνες των Lophelia pertusa και Madrepora oculata (με τις οποίες είναι γνωστό ότι συνδέεται το είδος Desmophyllum dianthus). Τα τέσσερα είδη αναγνωρίζονται ως απειλούμενα στον μεσογειακό κόκκινο κατάλογο των ειδών που απειλούνται με εξαφάνιση
                  6
                (η Dendrophyllia ramea ταξινομείται σήμερα ως ευάλωτη· οι Dendrophyllia cornigera και Desmophyllum dianthus είναι είδη που απειλούνται· και η Isidella elongate είναι κρισίμως απειλούμενο είδος και θεωρείται σχεδόν ενδημικό). Τρία από τα οικεία είδη (D. ramea, D. cornigera και D. dianthus) ανήκουν σε μια ομάδα σκληρών κοραλλιών που περιλαμβάνεται στο παράρτημα II της σύμβασης για το διεθνές εμπόριο ειδών άγριας πανίδας και χλωρίδας που απειλούνται με εξαφάνιση και συνεπώς στο παράρτημα B του κανονισμού (ΕΚ) αριθ. 338/97 του Συμβουλίου
                  7
                (κανονισμός για το εμπόριο άγριας πανίδας και χλωρίδας). Τα τέσσερα είδη ανθοζώων είναι εκτεθειμένα σε πολλές ανθρωπογενείς επιπτώσεις στη Μεσόγειο Θάλασσα, όπως οι τράτες βυθού, τα παραγάδια βενθικής αλιείας, η διοχέτευση ρύπων, η διάτρηση, η αύξηση της θερμοκρασίας του πλανήτη ή η οξίνιση των ωκεανών. Η ικανότητα ανάκαμψής τους μπορεί να είναι πολύ χαμηλή, λόγω των σχετικά χαμηλών ρυθμών ανάπτυξης, της χαμηλής ικανότητας διασποράς και της σχετικά μεγάλης διάρκειας ζωής. Ακόμα και αν οι επιστημονικές πληροφορίες σχετικά με τον πληθυσμό των τεσσάρων ειδών σπανίζουν, τα διαθέσιμα μητρώα πληθυσμού ή ποιοτικές παρατηρήσεις δείχνουν ανησυχητική υποχώρηση των οικοτόπων και/ή μείωση του πληθυσμού.
            
            
               Η υποστήριξη των εν λόγω προτάσεων από την Ευρωπαϊκή Ένωση διασφαλίζει τη συνέπεια μεταξύ της εσωτερικής και της εξωτερικής της δράσης. 
            
            
               Η Ένωση έχει δεσμευτεί να συμβάλει στη διεθνή συνεργασία για την προστασία της βιοποικιλότητας, σύμφωνα με το άρθρο 191 παράγραφος 1 της ΣΛΕΕ και το άρθρο 5 της σύμβασης των Ηνωμένων Εθνών για τη βιοποικιλότητα, καθώς και με τις αποφάσεις που ελήφθησαν κατά τη διάρκεια της δέκατης, της δωδέκατης και της δέκατης τρίτης συνόδου της διάσκεψης των μερών της εν λόγω σύμβασης στη Nagoya το 2010
                  8
               , τη Pyeongchang το 2014
                  9
                και το Μεξικό το 2016. Συναφώς, τα είδη που προτάθηκαν για καταχώριση αναφέρονται ιδίως στην απόφαση XIII/11
                  10
                της δέκατης τρίτης διάσκεψης των μερών της σύμβασης για τη βιοποικιλότητα για την προώθηση της εφαρμογής εθελοντικού ειδικού προγράμματος εργασίας σχετικά με τη βιοποικιλότητα σε περιοχές ψυχρών υδάτων, με στόχο, μεταξύ άλλων, τη διατήρηση και την ενίσχυση της ανθεκτικότητας των οικοσυστημάτων σε περιοχές ψυχρών υδάτων. 
            
            
               Η παρούσα πρόταση συνάδει επίσης με την ανησυχία που εκφράστηκε στη διάσκεψη των Ηνωμένων Εθνών για την αειφόρο ανάπτυξη το 2012 «σχετικά με τη σημαντική ευπάθεια των κοραλλιογενών υφάλων και της μαγκρόβιας βλάστησης στις επιπτώσεις, μεταξύ άλλων, της κλιματικής αλλαγής, της οξίνισης των ωκεανών, της υπεραλίευσης, των καταστρεπτικών αλιευτικών πρακτικών και της ρύπανσης» και τη δέσμευση «για στήριξη της διεθνούς συνεργασίας με στόχο τη διατήρηση των οικοσυστημάτων των κοραλλιογενών υφάλων και της μαγκρόβιας βλάστησης και την εξασφάλιση των κοινωνικών, οικονομικών και περιβαλλοντικών οφελών τους, καθώς και τη διευκόλυνση της τεχνικής συνεργασίας και της εθελοντικής ανταλλαγής πληροφοριών που πραγματοποιήθηκε κατά την ίδια διάσκεψη. 
            
            
               Συμβάλλει επίσης στην επίτευξη του στόχου βιώσιμης ανάπτυξης 14.2, που αποσκοπεί στην «έως το 2020, με βιώσιμο τρόπο, διαχείριση και [την] προστασία των θαλάσσιων και παράκτιων οικοσυστημάτων για να αποφευχθούν σημαντικές δυσμενείς συνέπειες, μεταξύ άλλων, με την ενίσχυση της ανθεκτικότητάς τους και τη λήψη μέτρων για την αποκατάστασή τους, την επίτευξη υγιών και παραγωγικών ωκεανών».
            
            
               Βάσει των ανωτέρω, η Ένωση θα πρέπει να υποστηρίξει την πρόταση να τροποποιηθεί το παράρτημα ΙΙ του πρωτοκόλλου. 
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, για λογαριασμό της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης μέσα που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  11
               .
            
            
               4.1.2.Εφαρμογή στην προκειμένη περίπτωση
            
            
               Η πράξη την οποία καλείται να θεσπίσει η συνεδρίαση των συμβαλλόμενων μερών στη Σύμβαση της Βαρκελώνης συνιστά πράξη που παράγει έννομα αποτελέσματα. Η προβλεπόμενη πράξη θα είναι δεσμευτική δυνάμει του διεθνούς δικαίου σύμφωνα με τα άρθρα 23 και 29 της σύμβασης της Βαρκελώνης. Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση για λογαριασμό της Ένωσης. 
            
         
         
            
               4.2.2.Εφαρμογή στην προκειμένη περίπτωση
            
            
               Ο στόχος και το περιεχόμενο της προβλεπόμενης πράξης αφορούν το περιβάλλον. Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 192 παράγραφος 1 της ΣΛΕΕ.  
            
            
               4.3.Συμπέρασμα
            
            
               Το άρθρο 192 παράγραφος 1 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.
            
            
               2017/0263 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που θα πρέπει να ληφθεί, για λογαριασμό της Ευρωπαϊκής Ένωσης, στην εικοστή τακτική σύνοδο των συμβαλλόμενων μερών της σύμβασης για την προστασία του θαλάσσιου περιβάλλοντος και της παράκτιας ζώνης της Μεσογείου, όσον αφορά την πρόταση τροποποίησης του παραρτήματος ΙΙ του πρωτοκόλλου σχετικά με τις περιοχές ειδικής προστασίας και βιοποικιλότητας στη Μεσόγειο
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η σύμβαση για την προστασία του θαλάσσιου περιβάλλοντος και των παράκτιων περιοχών της Μεσογείου («σύμβαση της Βαρκελώνης») είχε συναφθεί από την Κοινότητα με την απόφαση 1999/802/ΕΚ του Συμβουλίου
                  12
                και άρχισε να ισχύει την 9η Ιουλίου 2004.
            
            
               (2)Η Ένωση είναι επίσης συμβαλλόμενο μέρος του πρωτοκόλλου όσον αφορά τις περιοχές ειδικής προστασίας και βιοποικιλότητας στη Μεσόγειο («πρωτόκολλο»), το οποίο συνήφθη από την Κοινότητα σύμφωνα με την απόφαση 1999/800/ΕΚ του Συμβουλίου
                  13
                και τέθηκε σε ισχύ την 12η Δεκεμβρίου 1999.
            
            
               (3)Σύμφωνα με το άρθρο 18 της σύμβασης της Βαρκελώνης, ένα από τα καθήκοντα των συνόδων των συμβαλλόμενων μερών είναι η έγκριση, αναθεώρηση και τροποποίηση, κατά περίπτωση, των παραρτημάτων της εν λόγω σύμβασης και των πρωτοκόλλων. 
            
            
               (4)Η εικοστή τακτική σύνοδος των συμβαλλόμενων μερών της σύμβασης της Βαρκελώνης έχει προγραμματιστεί να διεξαχθεί από τις 17 έως τις 20 Δεκεμβρίου 2017. Στα σημεία της ημερήσιας διάταξης της συνόδου συμπεριλαμβάνεται η έγκριση των τροποποιήσεων του παραρτήματος II του πρωτοκόλλου. 
            
            
               (5)Στόχος των εν λόγω τροποποιήσεων είναι η προσθήκη τεσσάρων νέων ειδών ανθοζώων (Isidella elongata, Dendrophyllia cornigera, Dendrophyllia ramea και Desmophyllum dianthus) στον κατάλογο των ειδών που περιλαμβάνεται στο παράρτημα ΙΙ του πρωτοκόλλου και η επικαιροποίηση της ονομασίας ορισμένων θαλάσσιων και παράκτιων ειδών πτηνών στον εν λόγω κατάλογο, λαμβανομένων υπόψη ορισμένων ταξινομικών μεταβολών που επήλθαν μετά την τελευταία τροποποίηση των παραρτημάτων του πρωτοκόλλου.
            
            
               (6)Κρίνεται σκόπιμο να καθοριστεί η θέση που θα πρέπει να ληφθεί για λογαριασμό της Ένωσης στην εικοστή τακτική σύνοδο των συμβαλλόμενων μερών της σύμβασης της Βαρκελώνης, καθώς οι τροποποιήσεις του παραρτήματος ΙΙ του πρωτοκόλλου θα είναι δεσμευτικές για την Ένωση.
            
            
               (7)Τα τέσσερα είδη ανθοζώων που προτείνεται να συμπεριληφθούν στο παράρτημα ΙΙ του πρωτοκόλλου απαντώνται σε τύπους φυσικών οικοτόπων κοινοτικού ενδιαφέροντος των οποίων η διατήρηση απαιτεί τον προσδιορισμό ειδικών περιοχών διατήρησης, όπως ορίζεται στο παράρτημα I της οδηγίας 92/43/ΕΟΚ του Συμβουλίου
                  14
               . Τρία από αυτά τα είδη περιλαμβάνονται επίσης στο προσάρτημα ΙΙ της σύμβασης για το διεθνές εμπόριο ειδών άγριας πανίδας και χλωρίδας που απειλούνται με εξαφάνιση, η οποία εφαρμόζεται στην Ένωση με το παράρτημα Β του κανονισμού (ΕΚ) αριθ. 338/97 του Συμβουλίου
                  15
               . Όλα τα είδη που προτάθηκαν για καταχώριση είναι γνωστό ότι απειλούνται στη Μεσόγειο Θάλασσα και, κατά συνέπεια, έχουν ανάγκη από την ενισχυμένη προστασία από ανθρώπινες δραστηριότητες που παρέχεται στο πλαίσιο του πρωτοκόλλου. 
            
            
               (8)Δεδομένου ότι η πρόταση απόφασης κατά την εικοστή τακτική σύνοδο των συμβαλλόμενων μερών της σύμβασης της Βαρκελώνης αφορά την τροποποίηση του παραρτήματος ΙΙ του πρωτοκόλλου, είναι σκόπιμο να δημοσιευτεί στην Επίσημη Εφημερίδα της Ευρωπαϊκής Ένωσης μετά την έγκρισή της.
            
         
         
            
               (9)Κατά την εικοστή τακτική σύνοδο των συμβαλλόμενων μερών της σύμβασης της Βαρκελώνης, η Ένωση πρέπει να εκπροσωπείται από την Επιτροπή σύμφωνα με το άρθρο 17 παράγραφος 1 της Συνθήκης για την Ευρωπαϊκή Ένωση (ΣΕΕ). Τα κράτη μέλη πρέπει να υποστηρίξουν τη θέση της Ένωσης σύμφωνα με το άρθρο 4 παράγραφος 3 της ΣΕΕ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που θα πρέπει να ληφθεί, για λογαριασμό της Ένωσης, στην εικοστή τακτική σύνοδο των συμβαλλόμενων μερών της σύμβασης για την προστασία του θαλάσσιου περιβάλλοντος και της παράκτιας ζώνης της Μεσογείου («σύμβαση της Βαρκελώνης») είναι να υποστηριχθεί η πρόταση απόφασης για την τροποποίηση του παραρτήματος ΙΙ του πρωτοκόλλου για τις περιοχές ειδικής προστασίας και βιοποικιλότητας στη Μεσόγειο («το πρωτόκολλο») όσον αφορά:
            
            
               (1)την προσθήκη των ακόλουθων ειδών:
            
            
               –Dendrophyllia cornigera,
            
            
               –Dendrophyllia ramea,
            
            
               –Desmophyllum dianthus, 
            
            
               –Isidella elongata·
            
            
               (2)τις αλλαγές που έγιναν στις ονομασίες των θαλάσσιων και των παράκτιων ειδών πτηνών λόγω των ταξινομικών αλλαγών που παρατίθενται στο παράρτημα.
            
            
               Άρθρο 2
            
            
               Μετά την έκδοσή της, η απόφαση που αναφέρεται στο άρθρο 1 δημοσιεύεται στην Επίσημη Εφημερίδα της Ευρωπαϊκής Ένωσης.
            
            
               Άρθρο 3 
            
            
               Η παρούσα απόφαση απευθύνεται στην Επιτροπή και στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Απόφαση 77/585/ΕΟΚ του Συμβουλίου, της 25ης Ιουλίου 1977, περί συνάψεως συμβάσεως για την προστασία της Μεσογείου Θαλάσσης από τη ρύπανση, καθώς και του πρωτοκόλλου του σχετικού με την πρόληψη της ρυπάνσεως της Μεσογείου Θαλάσσης από τις βυθίσεις αποβλήτων που πραγματοποιούν τα πλοία και τα αεροσκάφη (ΕΕ L 240 της 19.9.1977, σ. 1) και απόφαση 1999/802/ΕΚ του Συμβουλίου, της 22ας Οκτωβρίου 1999, σχετικά με την αποδοχή των τροποποιήσεων της σύμβασης για την προστασία της Μεσογείου Θαλάσσης από τη ρύπανση καθώς και του πρωτοκόλλου για την πρόληψη της ρύπανσης από τις βυθίσεις αποβλήτων που πραγματοποιούν τα πλοία και τα αεροσκάφη (σύμβαση της Βαρκελώνης) (ΕΕ L 322 της 14.12.1999, σ. 32).
               
               
                  
                     (2)
                  Απόφαση 1999/800/ΕΚ του Συμβουλίου, της 22ας Οκτωβρίου 1999, σχετικά με τη σύναψη του πρωτοκόλλου για τις περιοχές ειδικής προστασίας και βιοποικιλότητας στη Μεσόγειο καθώς και την αποδοχή των παραρτημάτων του εν λόγω πρωτοκόλλου (σύμβαση της Βαρκελώνης) (ΕΕ L 322 της 14.12.1999, σ. 1). 
               
               
                  
                     (3)
                  Ειδικές ζώνες διατήρησης, όπως ορίζονται στο άρθρο 1 στοιχείο ιβ) της οδηγίας για τους οικοτόπους, σημαίνει τόπους κοινοτικής σημασίας ορισμένους από τα κράτη μέλη μέσω κανονιστικής, διοικητικής ή/και συμβατικής πράξης, στους οποίους εφαρμόζονται τα μέτρα διατήρησης που απαιτούνται για τη διατήρηση ή την αποκατάσταση, σε ικανοποιητική κατάσταση διατήρησης, των φυσικών οικοτόπων και/ή των πληθυσμών των ειδών για τα οποία ορίστηκε ο τόπος.
               
               
                  
                     (4)
                  Οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (ΕΕ L 206 της 22.7.1992, σ. 7).
               
               
                  
                     (5)
                  Εγχειρίδιο ερμηνείας οικολογικών ενδιαιτημάτων της Ευρωπαϊκής Ένωσης — EUR28, που εκδόθηκε από την Επιτροπή Οικολογικών Ενδιαιτημάτων στις 4 Οκτωβρίου 1999 (έκδοση EUR15) και τροποποιήθηκε για τελευταία φορά τον Απρίλιο του 2013 
                  http://ec.europa.eu/environment/nature/legislation/habitatsdirective/docs/Int_Manual_EU28.pdf
                  .
               
               
                  
                     (6)
                  
                  http://www.iucnredlist.org/initiatives/mediterranean
               
               
                  
                     (7)
                  Κανονισμός (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών άγριας πανίδας και χλωρίδας με τον έλεγχο του εμπορίου τους (ΕΕ L 61 της 3.3.1997, σ. 1).
               
               
                  
                     (8)
                  Dec. X/2, Στρατηγικό σχέδιο για τη βιοποικιλότητα 2011-2020 και τους στόχους Aichi για τη βιοποικιλότητα, συμπεριλαμβανομένου του «στόχου βιοποικιλότητας Aichi» αριθ. 10, σύμφωνα με τον οποίο «έως το 2015, θα περιοριστούν στο ελάχιστο οι πολλαπλές ανθρωπογενείς πιέσεις στους κοραλλιογενείς υφάλους και σε άλλα ευαίσθητα οικοσυστήματα τα οποία έχουν επηρεαστεί από την αλλαγή του κλίματος ή την οξίνιση των ωκεανών, ούτως ώστε να διατηρηθούν ακέραια και να συνεχιστεί η λειτουργία τους».
               
               
                  
                     (9)
                  Dec. XII/23, Παράρτημα, Ενέργειες προτεραιότητας για την επίτευξη του στόχου βιοποικιλότητας 10 του Aichi για τους κοραλλιογενείς υφάλους και τα στενά συνδεόμενα οικοσυστήματα.
               
               
                  
                     (10)
                  Dec. XIII/11, Εθελοντικό ειδικό πρόγραμμα εργασιών για τη βιοποικιλότητα σε περιοχές ψυχρών υδάτων στο πλαίσιο του δικαιοδοτικού πεδίου εφαρμογής της σύμβασης.
               
               
                  
                     (11)
                  Υπόθεση C-399/12, Γερμανία κατά Συμβουλίου (ΔΟΑΟ), ECLI:EU:C:2014:2258, σκέψεις 61-64. 
               
               
                  
                     (12)
                  Απόφαση 1999/802/ΕΚ του Συμβουλίου, της 22ας Οκτωβρίου 1999, σχετικά με την αποδοχή των τροποποιήσεων της σύμβασης για την προστασία της Μεσογείου Θαλάσσης από τη ρύπανση καθώς και του πρωτοκόλλου για την πρόληψη της ρύπανσης της Μεσογείου Θαλάσσης από τις βυθίσεις αποβλήτων που πραγματοποιούν τα πλοία και τα αεροσκάφη (σύμβαση της Βαρκελώνης) (ΕΕ L 322 της 14.12.1999, σ. 32). 
               
               
                  
                     (13)
                  Απόφαση 1999/800/ΕΚ του Συμβουλίου, της 22ας Οκτωβρίου 1999, σχετικά με τη σύναψη του πρωτοκόλλου για τις περιοχές ειδικής προστασίας και βιοποικιλότητας στη Μεσόγειο καθώς και την αποδοχή των παραρτημάτων του εν λόγω πρωτοκόλλου (σύμβαση της Βαρκελώνης) (ΕΕ L 322 της 14.12.1999, σ. 1). 
               
               
                  
                     (14)
                  Οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (ΕΕ L 206 της 22.7.1992, σ. 7).
               
               
                  
                     (15)
                  Κανονισμός (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών άγριας πανίδας και χλωρίδας με τον έλεγχο του εμπορίου τους (ΕΕ L 61 της 3.3.1997, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 19.10.2017
            COM(2017) 603 final
            ΠΑΡΑΡΤΗΜΑ
            της
            Απόφασης του Συμβουλίου
            σχετικά με τη θέση που θα πρέπει να ληφθεί, για λογαριασμό της Ευρωπαϊκής Ένωσης, στην εικοστή τακτική σύνοδο των συμβαλλόμενων μερών της σύμβασης για την προστασία του θαλάσσιου περιβάλλοντος και της παράκτιας ζώνης της Μεσογείου, όσον αφορά την πρόταση τροποποίησης του παραρτήματος II του πρωτοκόλλου σχετικά με τις περιοχές ειδικής προστασίας και βιοποικιλότητας στη Μεσόγειο
            
               
         
         
            
               ΠΑΡΑΡΤΗΜΑ
            
            
               της
            
            
               Απόφασης του Συμβουλίου
            
            
               σχετικά με τη θέση που θα πρέπει να ληφθεί, για λογαριασμό της Ευρωπαϊκής Ένωσης, στην εικοστή τακτική σύνοδο των συμβαλλόμενων μερών της σύμβασης για την προστασία του θαλάσσιου περιβάλλοντος και της παράκτιας ζώνης της Μεσογείου, όσον αφορά την πρόταση τροποποίησης του παραρτήματος II του πρωτοκόλλου σχετικά με τις περιοχές ειδικής προστασίας και βιοποικιλότητας στη Μεσόγειο
            
            
               Παράρτημα
            
            
               Κατάλογος των ταξινομικών μεταβολών των θαλάσσιων και παράκτιων ειδών στο παράρτημα II του πρωτοκόλλου σχετικά με τις περιοχές ειδικής προστασίας και βιοποικιλότητας στη Μεσόγειο
            
            
            
               Οι ακόλουθοι κατάλογοι των ταξινομικών επικαιροποιήσεων όσον αφορά την ονομασία ή την ταξινόμηση θαλάσσιων και παράκτιων ειδών προτείνονται στο παράρτημα II του πρωτοκόλλου σχετικά με τις περιοχές ειδικής προστασίας και βιοποικιλότητας στη Μεσόγειο («το πρωτόκολλο»): 
            
            
               (1)Τα ακόλουθα είδη έχουν συνδεθεί με διαφορετική ταξινομική ομάδα:
            
            
               –Το είδος «Fucus virsoides J. Agardh» μεταφέρθηκε από τη συνομοταξία «Rhodophyta» στη συνομοταξία «Heterokontophyta»
            
            
               –Το είδος «Kallymenia spathulata (J. Agardh) P.G. Parkinson» μεταφέρθηκε από τη συνομοταξία «Heterokontophyta» στη συνομοταξία «Rhodophyta»
            
            
               (2)Τα ακόλουθα είδη απαλείφθηκαν στην κατηγορία «Πτηνά»:
            
            
               –«Hydrobates pelagicus (Linnaeus, 1758)»
            
            
               –«Phalacrocorax aristotelis (Linnaeus, 1761)»
            
            
               –«Phalacrocorax pygmeus (Pallas, 1773)» 
            
            
               –«Phoenicopterus ruber (Linnaeus, 1758)»
            
            
               –«Sterna albifrons (Pallas, 1764)»
            
            
               –«Sterna bengalensis (Lesson, 1831)»
            
            
               –«Sterna caspia (Pallas, 1770)» 
            
         
         
            
               –«Sterna nilotica (Gmelin, JF, 1789)» 
            
            
               –«Sterna sandvicensis (Latham, 1878)»
            
            
               Ενώ τα ακόλουθα είδη προστέθηκαν στην ίδια κατηγορία: 
            
            
               –«Hydrobates pelagicus ssp. melitensis (Schembri, 1843)» 
            
            
               –«Phalacrocorax aristotelis ssp. desmarestii (Payraudeau, 1826)» 
            
            
               –«Microcarbo pygmaeus (Pallas, 1773)» 
            
            
               –«Phoenicopterus roseus (Pallas, 1811)» 
            
            
               –«Sternula albifrons (Pallas, 1764)» 
            
            
               –«Thalasseus bengalensis (Lesson, 1831)» 
            
            
               –«Hydroprogne caspia (Pallas, 1770)» 
            
            
               –«Gelochelidon nilotica (Gmelin, JF, 1789)» 
            
            
               –«Thalasseus sandvicensis (Latham, 1878)»